Broj: 711-I-84-Pp-25-22/23-03-23

Zagreb, 10. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa („Narodne novine“, broj 105/14.), **u predmetu** **obveznika Tomislava Tomaševića, gradonačelnika Grada Zagreba**,na stručnom sastanku Povjerenstva održanom dana 10. siječnja 2023. donosi sljedeći

 **ZAKLJUČAK**

**Postupak za odlučivanje o sukobu interesa protiv obveznika Tomislava Tomaševića, gradonačelnika Grada Zagreba, u odnosu na okolnost predlaganja proračuna Grada Zagreba kojim se utvrđuje financiranje programa povezanih s promicanjem prava LGBT zajednice neće se pokrenuti, jer okolnosti navedene u prijavi same po sebi ne ukazuju da je postupanjem obveznika došlo do moguće povrede odredbi ZSSI-a.**

Obrazloženje

Povjerenstvo je dana 14. siječnja 2022. na temelju neanonimne prijave, otvorilo predmet protiv obveznika Tomislava Tomaševića, gradonačelnika Grada Zagreba, koji se vodi pod brojem Pp-25/22.

U spomenutoj prijavi podnositelj navodi u bitnom da gradonačelnik Grada Zagreba iz proračuna Grada Zagreba financira povjerenstvo za promicanje i afirmaciju ljudskih prava, koje je osnovao i u kojem sjede osobe koje je postavio, i koje provodi obveznikov interes i interes stranačkih kolega iz stranke Možemo za promicanje LGBT zajednice te da podvodi svoj osobni interes i interes svojih stranačkih kolega pod općeniti interes Grada Zagreba u svrhu vlastitih ideoloških predispozicija i preferencija.

Povjerenstvo je od podnositelja prijave zatražilo dopisom Broj: 711-I-958-Pp-25/22-02-23 od 24. lipnja 2022. da precizira činjenice i okolnosti privatnog interesa iz kojih bi proizlazilo da je obveznik Tomislav Tomašević, gradonačelnik Grada Zagreba, počinio moguću povredu odredbi ZSSI-a. Navedeni dopis podnositelju prijave upućen je elektroničkom poštom od 29. lipnja 2022. na adresu e-pošte iz prijave. Podnositelj na spomenuto traženje Povjerenstva nije odgovorio.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona slijedom čega je Tomislav Tomašević, povodom obnašanja dužnosti gradonačelnika Grada Zagreba, obvezan postupati sukladno odredbama ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Zakonom o lokalnoj i područnoj (regionalnoj) samoupravi („Narodne novine“, br 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) je u članku 36. stavku 2. propisano da se proračun donosi većinom glasova svih članova predstavničkog tijela, a člankom 69. stavkom 3. da proračun donosi predstavničko tijelo jedinice lokalne i područne (regionalne) samouprave u skladu s posebnim zakonom.

Prema članku 4. točki 42. Zakona o proračunu („Narodne novine“, broj 144/21.) propisano je da je proračun jedinice lokalne i područne (regionalne) samouprave akt koji donosi predstavničko tijelo jedinice lokalne i područne (regionalne) samouprave, a sadrži plan za proračunsku godinu i projekcije za sljedeće dvije proračunske godine u kojima se procjenjuju prihodi i primici te utvrđuju rashodi i izdaci jedinice lokalne i područne (regionalne) samouprave i njezinih proračunskih korisnika.

Povjerenstvo nastavno na sve prethodno navedeno ističe kako u konkretnom slučaju okolnosti navedene u prijavi ne upućuju na moguću povredu neke od odredbi ZSSI-a, budući da iz njih ne proizlaze konkretne okolnosti interesne ili druge bliske povezanosti koje bi upućivale da je obveznik bio u sukobu interesa prilikom predlaganja proračuna Grada Zagreba vezano za financiranje, promicanje i afirmaciju prava LGBT osoba, a ujedno se odnose na stavke proračuna Grada Zagreba koji obveznik ne donosi, već ga donosi predstavničko tijelo Grada Zagreba prema postupku propisanom posebnim zakonom.

Sukladno svemu navedenom, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

 1. Obveznik Tomislav Tomašević, osobnom dostavom

 2. Podnositelju prijave, putem e-maila

 3. Objava na internetskoj stranici Povjerenstva po urednoj dostavi obvezniku

 4. Pismohrana